Napane ive doni,
wetu tuka kulyutu lyakushwalidya alilá,
andítwidila mwali jumo ntumwa e avénavo lijini lyadyangele;
jojo jo,
ashindavapatiya malupulupu oe vanang'olo vake kwashimadengo shake shadyangele.
Nae amwoda Paulu namu wetu ashindakugwanga pashanya po aashidoni,
“Vanu ava ni vatumika vake Nnungu Wapashanya-uti;
vankummalangangila indila yakwambola.”
Malove ala nae andítangola mumaduva oe kutwala kumwisho kwake Paulu kunnyatila;
akashiliuka kumwaulila lijini jo doni,
“Palina limwe Yesu Klistu ninkukulamulila,
kuma mumili mwamwali aju!”
Lijini kuuminneu.
Napanelo vanang'olo vene mwali ntumwa aijá pavagwene kenga lilindilililo lyave lyamalupulupu linditimbikanga,
vaníntwala Paulu na muje Shilashi kupita vavautanga mpaka kwavakutawala kushiwanja shikumene shamikodyanio
kutwala kuvalodya kwavananangalaledi valibengi vaashidoni,
“Vanu ava vayuda na vovo vankutimbanga likaja lyetu.
Hainatoshe vankwidanavo mapundisho alaéka kwetu wetu tuvaloma kwitikila na kwodedya.”
Bai imbumba yavanu ikatunduvange kuvakanyalanga,
vananangalaledi valibengi vandílamulila vavaulange dinguvo na vavashape.
Ling'oto lyakuvakoma namene,
vandívatwala kuvagang'aledya nkalaboshi kutwala kumwaulila nanangalaledi waikalaboshi avalaledye namene.
Bai nanangalaledi waikalaboshi akapate malamulo alo,
andívatwala kuka ndavajela kushumba shankati uti kutwala madodo kuvaungangila mulikukwa.
Kwambwalegwa kwananangalaledi waikalaboshi
Napanelo ìvele kenga shilo shing'ati doni,
Paulu namu Shilashi vashindashwali na vashindaimba dimu dyakuntumbyanga Nnungu akuno vakungwa vanji vavaigwilila.
Kwashingangala kuumilila shindangenda shakujowa mpaka ikalaboshi kundangenda uti,
milango kushimukanginneu na vakungwa uti mang'unyang'unya kuungukanga.
Napanelo nanangalaledi waikalaboshi paimwike,
akone milango vìvele mwandwa,
andítwala lyambila pakulota alibyae mwaa ashona kenga vakungwa vanditipukanga.
Kanji Paulu andíkugwa namene aashidoni,
“Haunalitende shakunyata!
Wetu uti tupali.”
Bai nanangalaledi waikalaboshi andíshamela shenje kutwala kwinjila shipajelo nkalaboshi akuno atatamela kuka ndaunama mushu mwake Paulu namu Shilashi.
Nae kutwala kuvaumidya panda kuvaudya,
“Mmanang'olo inguvaikidile ngutende nyamani ngwambolegwe?”
Vanavo kushidoni,
“Nkulupile Umu Yesu,
undaambwalegwa,
wako pamo na ing'ande yako.”
Bai vanavo vanímmalangangila lilove lyake Umu nae pamo namu avalá uti vamwing'ande yake.
Mwisaa yoyo nae andívatwalinneu kuvaukanavo ndavaukanga vilonda na muwakati wowo andíbatishwa pamo na vanu vake uti.
Akabatishwe,
andívatwalinneu vapaulu kuvaukanavo kwing'ande kwake ndavapa shakulya.
Bai nae andípuwanga namene pamo na vapaing'ande pake uti mwaa wakunkulupila Nnungu.
Paulu namu Shilashi vankuunguligwa
Napanelo wiko paushwenge,
vananangalaledi valibengi vandívatuma vadyoko vave vaashidoni,
“Vaungule vanu avalá.”
Kutwala nanangalaledi waikalaboshi kumwaulila Paulu kushidoni,
“Vananangalaledi valibengi vandilamulila mwenu muunguligwe.
Nadoni umananga muke kwaamani!”
Kanji Paulu andívajang'ula vanavo kushidoni,
“Aba!
Vatushapilé paumbala na kutugang'aledya nkalaboshi pavakalalyanga shana mwaa wene na wewe tùvele tuvaloma!
Napanelo valota vatuungule shipiipii?
I mwanavo!
Indivaikila vaide vo vene,
vatuungule.”
Vadyoko kuja kuka ndavaulila vananangalaledi vave valibengi malove alo.
Vanavo pavaigwite kenga vapaulu vavele venentete valoma,
vandíjopa namene.
Bai vanavo vandída ndavajugwa samaani vapaulu na ling'oto lyakuvaungula nkalaboshi,
vandívajugwangila vaume nkaja.
Vapaulu vakaume nkalaboshi vandyúka kwing'ande imwe Lidiya na paing'ande apo vandívakodya vanung'unumunu;
bai vanavo vandívapa ntima shii vanung'unumunu avo kutwala kuma nkaja mu Pilipo mo kuka.